Համակարգչային տոմոգրաֆիան ներքին օրգանների հետազոտման ոչ ինվազիվ մեթոդ է, որի հիմքում ընկած է ռենտգեն ճառագայթների միջոցով օրգանների շերտավոր պատկերների ստացումը: Հետազոտման ժամանակ, ռենտգեն ճառագայթների հոսքը տարբեր անկյունների տակ ուղղվելով, պացիենտի հետազոտվող հատվածի վրա, տարբեր խտության հյուսվածքների կողմից ենթարկվում է մասնակի կամ ամբողջական կլանման, ինչը բերում է այդ ճառագայթների մասնակի կամ ամբողջական թուլացման: Այդ թուլացման տարբերությունը գրանցվում է համապատասխան դետեկտորների կողմից և ենթարկվում համակարգչային մշակման, ինչի արդյունքում ստացվում են պատկերներ: Ստացված պատկերները ռեկոնստրուկցիայի ենթարկելուց հետո հնարավորություն է ստեղծվում ստանալ համապատասխան օրգանի եռաչափ պատկերը: